Brian Mikkelsen (KF), 2008-01-18:
Jeg vil godt takke ordføreren og forslagsstillerne for at få lejlighed til her i Folketingssalen at deltage i de drøftelser, som jo foregår i offentligheden, men som vi også har i medieaftalekredsen, af den økonomiske situation, som DR er kommet i som følge af fordyrelsen af byggeriet i Ørestaden.
Enhedslisten har nemlig med det her beslutningsforslag fremsat forslag om, at Folketinget skal pålægge regeringen at tage initiativ til at lade staten overtage det økonomiske ansvar for DR's koncertsal og udleje den til DR på vilkår, der gør det muligt for DR at benytte koncertsalen på økonomiske betingelser, der modsvarer de oprindelig budgetterede udgifter til opførelsen af koncertsalen.
I motivationen til forslaget peges på, at de økonomiske vanskeligheder for DR som følge af fordyrelsen af byggeriet og den spareplan, som DR har iværksat bl.a. som følge heraf, truer med at ødelægge DR's muligheder for at spille en vigtig og debatskabende rolle i det danske samfund.
Der peges på en række konkrete nedskæringer i DR's programmer og arkiv m.v. Ud fra den logik, at Folketinget og regeringen er ansvarlige for at have sammensat de ledelser, der har truffet de forkerte beslutninger, finder Enhedslisten også, at det er Folketinget og regeringen, der må påtage sig et ansvar for at sikre DR i fremtiden.
Nu må jeg indledningsvis sige til hr. Per Clausen
, at det ikke kun er Enhedslisten, der bekymrer sig om DR's situation, om DR har mulighed for at kunne videreføres og udvikles som førende udbyder af public service, det gør faktisk alle partier i medieforligskredsen.
Må jeg i den forbindelse erindre om, hvad jeg har sagt mange gange før, nemlig at DR med den mediepolitiske aftale fik tilført et betydeligt ekstrabeløb netop til sikring af DR's fortsatte udvikling.
De samlede ekstra midler udgør i aftaleperioden over 400 mio. kr. i alt målt i 2006-kroner; det er mange penge.
De ekstra midler skal medgå til finansiering af en række nye initiativer, eksempelvis etableringen af en ny børne- og historiekanal, som ønsket af DR, og til styrkelse af dansk drama, også til virksomheden rettet mod børn og unge og til at dække omfanget af programmer om kultur og dansk musik og en række andre aktiviteter.
Alle disse nye initiativer og krav til DR er beskrevet i public service-kontrakten, som efter drøftelse i medieaftalekredsen er indgået med DR, og som gælder til og med 2010.
Efter at DR's ledelse i begyndelsen af sidste år måtte konstatere en yderligere fordyrelse af DR Byen fra 4 mia. kr. til 4,7 mia. kr. i 1999-priser, havde vi i medieaftalekredsen af flere omgange en indgående drøftelse af mulighederne for at afhjælpe den økonomiske situation, som DR var kommet i.
Efterfølgende har ordførerkredsen godkendt også at lade DR få rådighed over et eventuelt merprovenu i 2007-2010 efter nærmere aftale herom i aftalekredsen.
Det er også meddelt DR.
Regeringen havde til brug for drøftelserne i foråret sammen med en række andre mulige tiltag fremlagt muligheden for at frasælge DR's koncertsal.
Denne vurdering var støttet af beregninger foretaget af DR.
Regeringen var og er principielt ikke afvisende over for mulighederne af et sådant frasalg, såfremt der skulle vise sig en privat køber, der var villig til at overtage koncertsalen på sådanne vilkår.
Indtil videre ses dette ikke at være tilfældet, så vidt jeg er orienteret.
Derimod var og er regeringen afvisende over for, at regeringen og staten skulle optræde som mæcen og overtage koncertsalen til den fulde kostpris for herefter at leje den ud til DR til en leje, der kun dækker de oprindelig budgetterede udgifter til koncertsalen.
Det ville i givet fald betyde, at staten i 2008 skulle afsætte et milliardbeløb af skatteborgernes kroner, som skulle tages fra andre udgifter - det kunne være til sygehuse, plejehjem osv. - til at finansiere et ejendomskøb, som aldrig ville tjene sig hjem, eller alternativt optage et lån til finansiering af købet, hvor de årlige låneomkostninger ville overstige den årlige lejeindtægt for DR med mange millioner kroner.
Ud over at det slet ikke ville være med til at løse DR's økonomiske problemer, ville det altså koste statskassen penge, som kunne være brugt til andre formål eller til at afdrage statens gæld, hvilket ville være til fordel for fremtidige generationer.
Det hverken kan eller vil regeringen være med til, ligesom regeringen ikke vil være med til at øge borgernes licensbetaling for at hjælpe DR.
I forvejen betaler vi snart sagt verdens højeste licens i Danmark, og jeg tror ikke, at nogen borgere vil acceptere, at man skruer på den licensknap.
Borgernes skattekroner skal ikke gå til ikkerentable investeringer i ejendomme og da slet ikke i koncertsale, der overhovedet ikke er et statsligt gebet.
Staten ejer kun de ejendomme, vi selv har brug for, og DR er ikke staten.
DR er en selvstændig institution med egen bestyrelse, der nu sammen med DR's daglige ledelse har truffet beslutning om gennemførelsen af de nødvendige besparelser.
Jeg ved godt ud fra mange samtaler med mange DR-ansatte, at besparelserne gør ondt nogle steder i DR.
Det skal jeg være den første til at beklage.
Som jeg tidligere har udtalt, er det for mig som konservativ og kulturminister en mærkesag at sikre, at vi har et stærkt Danmarks Radio.
Men nu synes jeg også, at man skal slå lidt koldt vand i blodet.
DR har immer væk i 2008 ca. 3,2 mia. kr. at gøre godt med.
Hvordan disse mange midler prioriteres, er en sag for DR's ledelse, så længe de overordnede prioriteringer, der indgår i den indgåede public service-kontrakt, respekteres; og det gør de.
DR's bestyrelse gav i foråret en klar tilkendegivelse af, at DR uagtet den iværksatte spareplan vil kunne overholde kravene i public service-kontrakten.
Det er en sag, vi har drøftet mange gange i medieforligskredsen.
Det er selvfølgelig også en sag, som vi vil drøfte i fremtiden, og vi vil selvfølgelig også i medieforligskredsen tage en ny drøftelse af DR's situation på baggrund af den seneste tids megen presseomtale.
På den baggrund er det min opfattelse, at beslutningsforslaget må afvises.